CELEX: 62021CN0545
Language: hr
Date: 2021-08-31 00:00:00
Title: Predmet C-545/21: Zahtjev za prethodnu odluku koji je 31. kolovoza 2021. uputio Tribunale Amministrativo Regionale per il Lazio (Italija) – ANAS SpA/Ministero delle Infrastrutture e dei Trasporti

8.11.2021   
            
            
               HR
            
            
               Službeni list Europske unije
            
            
               C 452/16
            
         
      Zahtjev za prethodnu odluku koji je 31. kolovoza 2021. uputio Tribunale Amministrativo Regionale per il Lazio (Italija) – ANAS SpA/Ministero delle Infrastrutture e dei Trasporti
      (Predmet C-545/21)
      (2021/C 452/15)
      Jezik postupka: talijanski
      
         Sud koji je uputio zahtjev
      
      Tribunale Amministrativo Regionale per il Lazio
      
         Stranke glavnog postupka
      
      
         Tužitelj: ANAS SpA
      
         Tuženik: Ministero delle Infrastrutture e dei Trasporti
      
         Prethodna pitanja
      
      
                  1.
               
               
                  Treba li članak 70. stavak 1. točku (b) Uredbe (EU) br. 1083/2006 (1), članak 27. točku (c) Uredbe (EU) br. 1828/2006 (2), članak 1. Konvencije PIF obuhvaćene Aktom Vijeća od 26. srpnja 1995, članak 1. stavak 2. Uredbe br. 2988/95 (3) i članak 3. stavak 2. točku (b) Direktive (EU) 1371/2017 (4) tumačiti na način da su pojmovima „nepravilnost” i „prijevara” uvijek obuhvaćena postupanja kojima se može pogodovati gospodarskom subjektu u okviru postupka javne nabave, zbog čega predstavljaju pravnu osnovu za ukidanje potpore, čak i ako se nije u potpunosti dokazalo da su se takve radnje stvarno poduzele, odnosno da su bile odlučujuće za odabir korisnika?
               
            
                  2.
               
               
                  Protivi li se članku 45. stavku 2. točki (d) Direktive 2004/[18]/EZ (5) odredba poput članka 38. stavka 1. točke (f) Decreta legislativo n. 163/2006 (Zakonodavna uredba br. 163/2006), kojom se ne dopušta da se iz postupka javne nabave isključi gospodarski subjekt koji je pokušao utjecati na postupak odlučivanja javnog naručitelja, osobito ako se pokušaj sastojao od podmićivanja pojedinih članova povjerenstva za provedbu javne nabave?
               
            
                  3.
               
               
                  U slučaju potvrdnog odgovora na jedno ili oba prethodna pitanja postavlja se pitanje treba li prethodno navedene odredbe tumačiti na način da se njima uvijek zahtijeva da država članica ukine potporu i da Komisija odredi financijski ispravak u iznosu od 100 % iako su te potpore ipak korištene u cilju kojem su namijenjene i za stvarno obavljen posao prihvatljiv za financiranje sredstvima Unije?
               
            
                  4.
               
               
                  U slučaju niječnog odgovora na treće prethodno pitanje, odnosno u smislu da se ne nalaže ukidanje potpore ili određivanje financijskog ispravka u iznosu od 100 %, postavlja se pitanje može li se u skladu s odredbama navedenima u prvom prethodnom pitanju i načelom proporcionalnosti ukinuti potpora i odrediti financijski ispravak, uzimajući u obzir stvarnu financijsku štetu nanesenu općem proračunu Europske unije; konkretno, postavlja se pitanje mogu li se u situaciji poput one na koju se odnosi ovaj predmet „financijske implikacije” u smislu članka 98. stavka 3. Uredbe br. 1083/2006 utvrditi paušalno primjenom kriterija navedenih u tablici iz stavka 2. Odluke Komisije br. 9527 od 19. prosinca 2013. (6)?
               
            
         (1)  Uredba Vijeća (EZ) br. 1083/2006 od 11. srpnja 2006. o utvrđivanju općih odredaba o Europskom fondu za regionalni razvoj, Europskom socijalnom fondu i Kohezijskom fondu i stavljanju izvan snage Uredbe (EZ) br. 1260/1999 (SL 2006., L 210, str. 25.) (SL, posebno izdanje na hrvatskom jeziku, poglavlje 14., svezak 2., str. 120.)
      
         (2)  Uredba Komisije (EZ) br. 1828/2006 od 8. prosinca 2006. o utvrđivanju pravila za provedbu Uredbe Vijeća (EZ) br. 1083/2006 o utvrđivanju općih odredaba o Europskom fondu za regionalni razvoj, Europskom socijalnom fondu i Kohezijskom fondu i Uredbe (EZ) br. 1080/2006 Europskog parlamenta i Vijeća o Europskom fondu za regionalni razvoj (SL 2006., L 371, str. 1.) (SL, posebno izdanje na hrvatskom jeziku, poglavlje 14., svezak 1., str. 94.,)
      
         (3)  Uredba Vijeća (EZ, Euroatom) br. 2988/95 od 18. prosinca 1995. o zaštiti financijskih interesa Europskih zajednica (SL 1995., L 312., str. 1) (SL, posebno izdanje na hrvatskom jeziku, poglavlje 1., svezak 7., str. 5.)
      
         (4)  Direktiva (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL 2017., L 198, str. 29.).
      
         (5)  Direktiva Europskog parlamenta i Vijeća 2004/18/EZ od 31. ožujka 2004. o usklađivanju postupaka za sklapanje ugovora o javnim radovima, ugovora o javnoj nabavi robe te ugovora o javnim uslugama (SL 2004., L 134., str. 114.) (SL, posebno izdanje na hrvatskom jeziku, poglavlje 6., svezak 1., str. 156.)
      
         (6)  Odluka Komisije od 19. prosinca 2013. o određivanju i odobrenju smjernica za utvrđivanje financijskih korekcija koje u slučaju nepoštovanja pravila o javnoj nabavi Komisija primjenjuje na izdatke koje u okviru podijeljenog upravljanja financira Unija